Uredba Komisije (ES) št. 996/2002

z dne 11. junija 2002

o podrobnih pravilih za izvajanje Uredbe Sveta (EGS) št. 2019/93 v zvezi z dodatno pomočjo za sektor govejega in telečjega mesa za manjše egejske otoke

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2019/93 z dne 19. julija 1993 o uvedbi posebnih ukrepov za manjše egejske otoke glede nekaterih kmetijskih proizvodov [1], kakor je bila nazadnje spremenjena z Uredbo (ES) št. 442/2002 [2], in zlasti člena 6(4) Uredbe,

ob upoštevanju naslednjega:

(1) Uredba (EGS) št. 2019/93, ki določa zlasti posebne ukrepe v korist živinoreje v sektorju govejega in telečjega mesa na manjših egejskih otokih, je bila bistveno spremenjena z Uredbo (ES) št. 442/2002. Po tej spremembi bi bilo treba zaradi pravne jasnosti sprejeti nova določila za izvajanje navedene uredbe v zvezi z dodatno pomočjo za proizvajalce govejega in telečjega mesa ter razveljaviti Uredbo Komisije (EGS) št. 2889/93 z dne 21. oktobra 1993 o določenih podrobnih pravilih za uporabo Uredbe (EGS) št. 2019/93 v zvezi z dodatki k posebni premiji za proizvajalce govejega in telečjega mesa ter k premiji za ohranjanje krav molznic [3].

(2) V skladu s členom 6(2) Uredbe (EGS) št. 2019/93 se proizvajalcem govejega in telečjega mesa odobri pomoč za pitanje samcev goveda poleg posebne premije, ki jo predvideva člen 4 Uredbe Sveta (ES) št. 1254/1999 z dne 17. maja 1999 o skupni ureditvi trga govejega in telečjega mesa [4], kakor je bila nazadnje spremenjena z Uredbo Komisije (ES) št. 2345/2001 [5]. V skladu z drugim pododstavkom člena 6(2) navedene uredbe se ta dodatek odobri za največ 12000 samcev goveda na leto v okviru regionalnih omejitev, določenih v členu 4(1) in (4) Uredbe (ES) št. 1254/1999.

(3) Da bi se izognili zapletanju upravnega poslovanja, bi bilo treba predvideti vložitev enotnega zahtevka za dodatno pomoč na podlagi Uredbe (EGS) št. 2019/93 in premij na podlagi Uredbe (ES) št. 1254/1999.

(4) Ukrepi, predvideni s to uredbo, so v skladu z mnenjem Upravljalnega odbora za goveje in telečje meso –

SPREJELA NASLEDNJO UREDBO:

Člen 1

1. Dodatek k posebni premiji za pitanje samcev goveda iz člena 6(2) Uredbe (EGS) št. 2019/93 se odobri v okviru določil Uredbe (EGS) št. 1254/1999, ki se uporablja za zahtevke za posebno premijo za samce goveda.

Dodatek se odobri za največ 12000 samcev goveda na leto v okviru regionalne omejitve, določene v členu 4(1) in (4) Uredbe (ES) št. 1254/1999. Sorazmerno zmanjšanje iz člena 4(4) navedene uredbe se znotraj te meje ne uporablja.

2. Dodatek k premiji za ohranjanje krav molznic, predviden v členu 6(3) Uredbe (EGS) št. 2019/93, se odobri v okviru določil Uredbe (ES) št. 1254/1999, ki se uporablja za zahtevke za posebno premijo za ohranjanje krav molznic.

Člen 2

Dodatna pomoč iz člena 1(1) in (2) ter posebna premija in premija za ohranjanje krav molznic iz Uredbe (ES) št. 1254/1999 so zajete v enotnem zahtevku, ki ga vloži proizvajalec v skladu z določili iz navedene uredbe.

Člen 3

1. Grški organi oblasti nemudoma obvestijo Komisijo o določilih, ki bi jih sprejeli za namene odobritve dodatne pomoči iz člena 1.

2. Grški organi oblasti vsako leto obvestijo Komisijo najkasneje do 31. julija za predhodno leto o številu živali, za katere je bila dodatna pomoč iz člena 1(1) in (2) zahtevana in odobrena.

Člen 4

Uredba (EGS) št. 2889/93 se s tem razveljavi.

Člen 5

Ta uredba začne veljati tretji dan po objavi v Uradnem listu Evropskih skupnosti.

Uporablja se od datuma začetka veljavnosti. Člen 2 pa se uporablja od 1. januarja 2003 dalje.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. junija 2002

Za Komisijo

Franz Fischler

Član Komisije

[1] UL L 184, 27.7.1993, str. 1.

[2] UL L 68, 12.3.2002, str. 4.

[3] UL L 263, 22.10.1993, str. 8.

[4] UL L 160, 26.6.1999, str. 21.

[5] UL L 315, 1.12.2001, str. 29.

--------------------------------------------------